Senekal-sakeman glo in tronk aangerandAndré Pienaar buite die hof op Senekal. (Foto: Maroela Media) André Pienaar (53), ’n sakeman van Senekal wat vir tien maande tronk toe gestuur is in verband met die oproer by die Senekal-landdroshof in Oktober 2020, is verlede Saterdag glo deur ŉ tronkwag aangerand. Die voorval het na verneem word op 9 Julie omstreeks 07:00 plaasgevind. Volgens ao. Mmako Mophiring, polisiewoordvoerder, het Pienaar en ander gevangenes buite gestaan en gewag vir kos. Een van die wagte het glo vir Pienaar gevra waar sy gesigmasker is, waarna Pienaar geantwoord het “die tyd van gesigmaskers is verby”. “Volgens inligting het die wag daarna vir Pienaar met die vuis op sy mond geslaan,” bevestig Mophiring. Pienaar se een tand is glo uitgeslaan en sy lip is ook stukkend. ŉ Betroubare bron het Maroela Media meegedeel dat hierdie betrokke wag Pienaar al geruime tyd lank teiken. “Die wag maak gereeld politieke aanmerkings teenoor Pienaar,” sê die bron. “Genadiglik het Pienaar die wag nie daardie dag teruggeslaan nie.” Volgens die bron is die wag steeds in diens van die gevangenis en Pienaar is bang dat hy verder moeilikheid vir hom gaan veroorsaak. “Daar is selfs sprake daarvan dat die wag getuies in die aanrandingsaak intimideer.” Pienaar het ŉ klag van aanranding teen die tronkwag aanhangig gemaak en die polisie het aan Maroela Media bevestig dat hulle dit ondersoek. Maroela Media het die departement van korrektiewe dienste ook oor die voorval genader, maar wag nog op terugvoer. Pienaar is in Oktober 2020 in hegtenis geneem ná ŉ oproer tydens die verskyning van twee mans in verband met die moord op Brendin Horner. Pienaar is deur ses aanklagte in die gesig gestaar, waaronder brandstigting, openbare geweld, poging tot moord, beskadiging van staatseiendom en aanranding met die doel om ernstig te beseer. Die klag van terrorisme teen Pienaar is teruggetrek. Hy het ’n pleitooreenkoms met die staat aangegaan en is ingevolge artikel 276(1)(i) tot vyf jaar gevangenisstraf gevonnis. Nadat hy ’n sesde van sy vonnis, tien maande, uitgedien het, sal hy in aanmerking kom om die res van sy vonnis onder korrektiewe toesig uit te dien. Pienaar kan selfs vroeër onder korrektiewe toesig vrygelaat word vir onder meer goeie gedrag. Pienaar het verlede jaar in ’n onderhoud met Maroela Media gesê hy was nie betrokke by die beskadiging van die hofgebou of die polisievangwa nie. “Ek dink hulle wil dalk ’n voorbeeld van my maak. Ek weet regtig nie. “Die gedagte dat ek dalk tronk toe moet gaan, bly my heeltyd bly. Die tronk is hel op aarde, en ek verkies om eerder dood te gaan as om in die tronk te sit,” het Pienaar aan Maroela Media gesê. Pienaar het destyds gesê hy voel asof hy die pad alleen stap, hoewel honderde mense daardie dag aan die optog deelgeneem het. “Dit is in hierdie tyd wat ŉ mens veral ondersteuning kort.”